אשלי מדיסון

אשלי מדיסון (באנגלית: Ashley Madison) הוא אתר היכרויות ורשת חברתית לאנשים נשואים או במערכת יחסים מחייבת, המופעל על ידי חברת Avid Life Media הקנדית. הסיסמה של האתר היא "החיים קצרים. נהל רומן." האתר הושק בשנת 2001. שמו של האתר מורכב משני שמות נשיים פופולריים באנגלית, "אשלי" ו- "מדיסון". נכון לשנת 2015, לאתר יש 124 מיליון מבקרים בחודש, והוא מדורג במקום ה-18 בדירוג האתרים למבוגרים. ב-15 ביולי 2015 הודיעו האקרים שהעתיקו מהאתר את הנתונים של כל הלקוחות, כולל שמות, כתובות, פנטזיות מיניות ונתוני כרטיס האשראי, ואיימו לפרסם את כל הנתונים באינטרנט במידה שהאתר אשלי מדיסון והאתר EstablishedMen.com, אשר אף הוא אתר היכרויות בבעלות Avid Life Media, לא ייסגרו באופן סופי. ב-22 ביולי פרסמה קבוצת ההאקרים את השמות הראשונים של לקוחות האתר, וכל שאר נתוני המשתמשים פורסמו ב-18 באוגוסט 2015. נתונים נוספים (כולל כמה תכתובות דואר אלקטרוני של המנכ"ל) פורסמו ב-20 באוגוסט 2015. שלא בדומה לאתרי ההיכרויות הבולטים Match.com או eHarmony, המודל העסקי של אשלי מדיסון מבוסס על תשלום לפי פעולות ולא על תשלום עבור מנוי חודשי. על מנת ששני חברים באתר יקיימו שיח ביניהם אחד מהחברים, כמעט תמיד הגבר, חייב לשלם על מנת ליזום את השיחה. לאחר קיום שיחה בין שני חברים, כל השיחות בין אותם שני החברים יתקיימו ללא עלות נוספת. האתר מכיל גם כלי צ'אט, שהשימוש בו כרוך בתשלום בהתאם למשך השיחה. הנשים באתר יכולות לשלוח הודעות לאנשים האחרים בחינם, אך הגברים חייבים לשלם על מנת לקרוא את ההודעות. גברים חייבים תמיד לשלם על מנת לשלוח הודעות לנשים. בהתאם לתנאי האתר, עבור כל המשתמשים האורחים (משתמשים שעדיין לא שילמו במסגרת השימוש באתר), מופעל באופן אוטומטי הכלי "המלאכיות של אשלי" (Ashley's Angels) אשר במסגרתו האתר שולח הודעות מפרופילים פיקטיביים, אשר לא מזוהים כפרופילים פיקטיביים, כאשר המשתמשים האורחים עשויים לבחור לשלם על מנת לקרוא או להגיב לפרופילים הפיקטיביים. בתנאי האתר מצוין שכלי זה נועד "לספק בידור" למשתמשי האתר. בעת הרישום לאתר המשתמש נותן כתובת דואר אלקטרוני, אך האתר אינו מוודא שזו כתובתו. מצב זה מאפשר רישום של אדם ללא ידיעתו. האתר גובה כסף על מנת למחוק חשבונות משתמש מהאתר. על ידי תשלום עבור מחיקת חשבונות משתמש, נמחקות גם כל ההודעות שהועברו באתר מאותו חשבון המשתמש, כולל מתיבות הדואר של הנמענים. ב-15 ביולי 2015 האתר נפרץ על ידי קבוצת האקרים המכנה עצמה "צוות אימפקט" (The Impact Team). ההאקרים טענו באותה העת כי הצליחו להעתיק את מאגר הנתונים של אשלי מדיסון, המכיל מידע אישי על משתמשי האתר. קבוצת ההאקרים איימה לפרסם את מאגר הנתונים באינטרנט, כולל השמות של משתמשי האתר, אלא אם כן האתר ייסגר באופן מיידי. ב-20 ביולי 2015 פורסמו לראשונה באתר של "אשלי מדיסון" שלוש הצהרות שהתייחסו לפריצה. אחת ההצהרות ציינה כי "בשלב זה, הספקנו להפעיל הגנות על האתרים שלנו, ולסגור את נקודות הגישה הלא מורשות. אנו עובדים עם סוכנויות אכיפת החוק, אשר חוקרות את המעשה הנפשע הזה. כל האחראים לפעולות הטרור הקיברנטיות יישאו באחריות על כך." כמו כן ההצהרה ציינה שצוות האתר הצליח להסיר בהצלחה את כל המאמרים באינטרנט אשר קשורים לאירוע זה, ואשר במסגרתם פורסם מידע המאפשר זיהוי אישי של משתמשי האתר. בנוסף לכך צוין גם כי האתר שוקל להפסיק לגבות תשלום על מחיקת חשבונות משתמשים. ב-21 ביולי דווח כי קבוצת ההאקרים פרסמה את הפרטים של 2,500 מלקוחות האתר, על אף שמנגד אתר "אשלי מדיסון" הכחיש זאת, וטען כי רק שני שמות פורסמו. ב-18 באוגוסט קבוצת ההאקרים פרסמה קובץ בגודל 10 ג'יגה בייט ברשת ביטורנט המכיל את כל מאגר הנתונים של האתר "אשלי מדיסון". הקובץ ללא הדחיסה הוא בגודל של 60 ג'יגה בייט. קבוצת ההאקרים האשימה את חברת Avid Life Media בהצהרה שפרסמה ובה טענה כי החברה השתמשה בפרקטיקות פסולות. הנתונים שפורסמו כללו גם נתונים מלקוחות ששילמו עמלה של 19 דולר כדי שהנתונים שלהם יימחקו מהאתר. בתגובה, חברת אשלי מדיסון פרסמה הודעה באתר האינטרנט שלה בו טענה כי החברה עובדת כעת יחד עם הרשויות בחקירת הפריצה, וציינה כי "לא נשב בחיבוק ידיים ונאפשר לגנבים הללו לכפות את האידאולוגיה האישית שלהם על אזרחי העולם". החברה הציעה פרס בסך חצי מיליון דולר קנדי למי שיביא לאיתור הפורצים לאתר. בין השאר פרסמו הפורצים את כתובות הדוא"ל של נואל בידרמן, מנכ"ל Avid Life Media, פעולה אשר הביאה להתפטרותו מהתפקיד. בחודש מאי 2014 החל אתר "אשלי מדיסון" לפעול בישראל (אם כי ישראלים רבים השתמשו בשירותיו עוד קודם לכן). בקיץ 2014 שודר בערוץ 2 ובערוץ 10 סרטון פרסומת לאתר "אשלי מדיסון", שבה מוצגים בני זוג נשואים כזומבים שהגלישה לאתר "אשלי מדיסון" מחזירה אותם לחיים. שידור זה נפסק בהוראת הרשות השנייה, בנימוק שהסרטון אינו עומד בכללים. מפעילת האתר, חברת Avid Life Media, ערערה על ההחלטה, אך הרשות השנייה לא אישרה את שידור הפרסומת. חברת Avid Life Media עתרה לבג"ץ, אך העתירה נדחתה. בקובץ המנויים של "אשלי מדיסון", שפורסם לאחר הפריצה לאתר, נכללו 170,000 כתובות דואר אלקטרוני ישראליות. אתר האינטרנט הרשמי של אשלי מדיסון אשלי מדיסון, ברשת החברתית פייסבוק ynet, דיווח: האקרים חשפו פרטי עשרות מיליוני בוגדים, באתר ynet, 19 באוגוסט 2015 Ashley Madison's secret success, לוס אנג'לס טיימס, 10 בינואר 2009 Ashleymadison.com, באתר similarweb Website Ranking, באתר similarweb Hackers expose first Ashley Madison users, CBS NEWS, July 22, 2015 עומר כביר, ההאקרים מכים שנית: פרסמו מידע נוסף מאשלי מדיסון, באתר כלכליסט, 21 באוגוסט 2015 "Ashley Madison®". Ashleymadison.com. 1970-01-01. אורכב מ-המקור ב-2020-02-19. נבדק ב-2015-08-21. "Ashley Madison® | Terms & Conditions | Life is Short. Have an Affair.®". Ashleymadison.com. 2013-11-21. אורכב מ-המקור ב-2015-07-22. נבדק ב-2015-08-21. עודד ירון, "אשלי מדיסון" הפקיר את המשתמשים, באתר הארץ, 22 באוגוסט 2015 "Online Cheating Site AshleyMadison Hacked — Krebs on Security". Krebsonsecurity.com. 2015-07-19. נבדק ב-2015-08-21. Tech (2015-07-20). "Cheating website Ashley Madison has been hacked and data from its members has leaked online". Business Insider. נבדק ב-2015-08-21. Anthony Macri (2015-07-20). "STATEMENT FROM AVID LIFE MEDIA, INC. JULY 20 – 12:25PM | Ashley Madison Media". Media.ashleymadison.com. אורכב מ-המקור ב-2015-07-21. נבדק ב-2015-08-21. Alex Hern, Carmen Fishwick and Matthew Weaver. "Ashley Madison customer service in meltdown as site battles hack fallout | Technology". The Guardian. נבדק ב-2015-08-21. Samuel Gibbs (1970-01-01). "Ashley Madison condemns attack as experts say hacked database is real | Technology". The Guardian. נבדק ב-2015-08-21. Hackers Finally Post Stolen Ashley Madison Data הבוגדים נחשפו: המידע שנגנב מאתר אשלי מדיסון פורסם ברשת, באתר וואלה, 19 באוגוסט 2015 עומר כביר, רפאל קאהאן ונמרוד צוק, לא תנאף (ברשת): כל מה שרציתם לדעת על אשלי מדיסון ולא העזתם לשאול, באתר כלכליסט, 20 באוגוסט 2015 Anthony Macri (2015-07-20). "Statement from Avid Life Media Inc. – August 18, 2015 | Ashley Madison Media". Media.ashleymadison.com. אורכב מ-המקור ב-2015-08-19. נבדק ב-2015-08-21. בן סויסה‏, "אשלי מדיסון" מציע חצי מיליון דולר עבור מידע שיוביל להאקרים, באתר וואלה, 26 באוגוסט 2015 הגרדיאן, מנכ"ל אשלי מדיסון התפטר לאחר שהדלפת אי-מייל נוספת הצביעה על כך שבגד באשתו, באתר הארץ, 28 באוגוסט 2015 רחלי רוטנר‏, אוכלים מהצד: אתר הבגידות "אשלי מדיסון" בישראל, באתר וואלה, 20 במאי 2014 אלכסנדר כץ, אתר הבגידות אשלי מדיסון עתר לבג"צ: החלטת הרשות ה-2 גורמת להפסד של מיליון ד', באתר "ice", ‏25 במאי 2015 אלכסנדר כץ, גם בג"ץ לא מתלהב מאשלי מדיסון: אתר הבגידות יאלץ לשנות את הפרסומת, באתר "ice", ‏3 באוגוסט 2015 בג"ץ 3525/15 ‏Avid Life Media נ' הרשות השנייה לטלוויזיה ורדיו ואחרים, ניתן ב־3 באוגוסט 2015 מורן אזולאי ואביב מזרחי, ח"כ ישראלי ברשימת אשלי מדיסון, באתר ynet, 19 באוגוסט 2015